Klant gee homself oor wat motorhandelaar glo skiet | Netwerk24
Blog: Volg die Grammys hier
Klant gee homself oor wat motorhandelaar glo skiet
Deur Susan Cilliers 11 November 2019 20:39
'n Groot groep mense het Maandagmiddag laat by Speedy Car Sales in die Klerksdorpse middestad saamgedrom terwyl forensiese ondersoekers die toneel gefynkam het waar 'n motorhandelaar vroeër die middag doodgeskiet is.
Faruk Dangor (links) en sy seun, Mohammed.Foto: Verskaf
Die 30-jarige man is Mohammed Dangor, seun van die eienaar van dié motorhandelaar, Faruk Dangor.
'n Klant, wat vermoedelik ontevrede was oor 'n kooptransaksie, het Dangor jr. glo vroeg Maandagmiddag binne die vertoonlokaal van die onderneming doodgeskiet en twee ander mense gewond, maar dis nie seker hoe ernstig nie.
Die 37-jarige vermeende skieter het homself ná die skietery aan die polisie oorgegee en is nou in aanhouding, het kapt. Aafje Botma, polisiewoordvoerder in Noordwes, gesê.
Dit was Maandagmiddag laat nie seker of die man Dinsdag of Woensdag in die plaaslike landdroshof sou verskyn nie. Die polisie ondersoek 'n aanklag van moord en twee van poging tot moord.
Botma het gesê die skietery het na bewering gebeur terwyl die verdagte in 'n argument met werknemers by die handelaar gewikkel was, vermoedelik oor 'n kooptransaksie.
Netwerk24 verneem betroubaar Faruk was tydens die skietery in KwaZulu-Natal en het ná die doodstyding van sy seun hom na Klerksdorp gehaas.
Volgens die bron was Mohammed 'n bekende in renjaerkringe.
Hy sê die verdagte was Maandag blykbaar lank by die handelaar en ongelukkig oor 'n Mercedes-kooptransaksie. Die twee gewondes is glo onderskeidelik 'n bestuurder by die motorhandelaar en die ander 'n sakeman wat toevallig by die Dangors se onderneming was. Laasgenoemde is glo met die Dangors bevriend.
Omstanders het Maandagmiddag op die toneel gesê Faruk is 'n bekende sakeman in die omgewing en dat hy talle ondernemings besit.